Ved du noget? Tip os på 1224@eb.dk eller sms/mms på 1224 (alm. takst)

En 34-årig mand er onsdag aften blevet ramt af skud foran en Netto-forretning på Søborg Hovedgade.

Det bekræfter vagtchef ved Københavns Vestegns Politi, Brian Munck.

Manden er blevet kørt på hospitalet, og hans tilstand beskrives som kritisk, men stabil.

- Han er blevet ramt af et skud i maven, oplyser vagtchef Brian Munck til Ekstra Bladet.

Foto: Kenneth Meyer

Politiet fik anmeldelsen om episoden klokken 22.30. Der er endnu ingen anholdte.

- Vi er ved at prøve at finde ud af, hvad der er op og ned, siger Brian Munck og forklarer, at der er brugt en form for et automatvåben under skyderiet.

Han tilføjer, at det endnu er for tidligt at sige, om episoden har relation til den verserende uro i bandemiljøet.

To udbrændte biler

Det er politiets opfattelse, at gerningsmanden flygtede i et køretøj, og efter skyderiet fandt politiet to udbrændte biler i området.

Klokken 23.54 fik Københavns Politi en anmeldelse om, at en sort Mercedes var i flammer under Bispeengbuen.

Ekstra Bladet modtog også adskillige henvendelser fra læsere om bilbranden, der beskrives som voldsom og eksplosionsagtig.

Foto: Læserfoto/ 1224

Senere fandt politiet en udbrændt Audi ved Bystævneparken i Brønshøj-Husum-området. Politiet efterforsker om de afbrændte køretøjer har relation til skyderiet.

- Vi antager, at bilen i Bystævneparken godt kan have forbindelse til skyderiet, siger vagtchef ved Københavns Vestegns Politi, Brian Munck tidligt torsdag morgen.

Politiets teknikere under en udbrændt bil ved Bystævneparken i Brønshøj. Foto: Kenneth Meyer

Politiet har også undersøgt den udbrændte Mercedes under Bispeengbuen.

- Der er spærret af på stedet, og der er hundepatruljer. De venter på, at teknikkerne ankommer, lød det fra Ekstra Bladets mand på stedet natten til torsdag.

Københavns Politi oplyser torsdag morgen, at man ikke knytter den udbrændte Mercedes til skudepisoden i Søborg.

- Vi mener ikke, at den umiddelbart har noget at gøre med skyderiet, men hvorfor den skulle brændes af, det ved vi ikke, siger vagtchef Henrik Stomer til Ekstra Bladet.

Politiet var til stede ved Bispeengbuen, hvor en sort Mercedes var gået op i flammer. Foto: Kenneth Meyer